奉送中散使君提舉崇禧觀
作者：朱長文
朝代：宋

paragraphs: 方面威名久，朝端聞望隆。
需章祈玉陛，寶詔與琳宮。
睿奬均勞逸，高情保始終。
他年黄髮老，清世紫芝翁。
迹放風波外，心安夢幻中。
身輕隨壽鶴，目極送冥鴻。
祖帳羣公集，啼嬰萬俗同。
何緣留召父，無路達堯聰。
誇里金龜重，榮先密印崇。
高堂羅俎豆，幽徑鏟蒿蓬。
趁健歌歸去，因閑味道沖。
謝庭常有慶，越橐任令空。
醉帽欹華月，吟髭動好風。
翠虬喬木老，錦障海棠紅。
平昔高軒過，深嗟陋巷窮。
噓枯言不絕，推轂賜嘗蒙。
載酒要彭澤，名鄉表鄭公。
量材如斷木，荷德重維崧。
耆俊方圖任，明廷正納忠。
劇藩如擇將，猶恐起宗工。